النݣليز ولا لينݣليز (بلينݣليزية: England) هي أكبر بلاد ف لمملكة لمتحدة. تاتحدّها سكوطلاندا من الشمال، بلاد لغال من لغرب، لبحر لإيرلاندي ف الشمال لغربي، بحر الشمال ف الشرق، و بحر لكلت و لمونش ف لجنوب. لأغلبية د لينݣليز جات ف لجزيرة لكبيرة ديال بريطانيا، ولكن كاين 100 جزيرة صغيرة آخرا تابعة للبلاد تا هي. لأصل ديال السمية د لبلاد جا من لقبايل ديال "لانݣليز"، اللي هوما قبايل جرمانية سكنو ف لبلاصة اللي فيها لينݣليز دابا ف لقرون 6 و 7. تكوّنات الدولة د لينݣليز ف لقرن لعاشر، و أتّرات بزاف على لعالم. تال دابا كاين بزاف د لبلدان ف لعالم اللي تيخدّمو اللغة لينݣليزية، لقانون د لينݣليز، و متبعين لكنيسة لأنݣليكانية. لينݣليز كانت هي لبلاصة فين بدات التورة الصناعية ف لقرن 18، و كانت هي أول دولة صناعية ف لعالم. تيسكنو ف لينݣليز تقريبا 56.3 مليون د الناس، و لعاصمة ديالها هي لندن. لينݣليز كانت دولة مستاقلة (و داخلة فيها بلاد لغال) تال 1 ماي 1707، فين تحالفات مع لمملكة د سكوطلاندا، و كوّنو لمملكة د بريطانيا لكبيرة.